Benvolgudes famílies:

Tal com ja segurament sabeu, el tancament dels centres s’allargarà i a hores d’ara no se sap la data de tornada als centres.

**L’objectiu prioritari** que com a centre ens marquen, sota les orientacions del Departament d’Educació és **donar continuïtat a l’aprenentatge** de l’alumnat, oferint-los activitats que els permetin anar consolidant tot el que han treballat i anar avançant en els seus aprenentatges.

Per això i tal com ja hem anat fent des del primer dia de confinament fins ara, el professorat continuarà trametent diferents tasques i activitats per tots els alumnes del centre, **ESO, Batxillerat i Cicles**. Per fer-ho continuarem utilitzant, tal com us vam dir en el correu del dia 12 març els recursos telemàtics de que ja disposem (**correu de centre i weeras**). Per tal de possibilitar una major interacció, regulació, seguiment i control de les diferents tasques fetes, el centre ha activat **nous recursos telemàtics** dels quals els vostres fills i filles en seran informats per part del professorat i tutors.

Segurament per la premsa heu sentit que **aquestes activitats** no tindran valor en l’avaluació qualificadora, però si que **tenen una** funció molt important i bàsica **en la detecció i correcció de les dificultats dels nostres alumnes**. Per això és vital que els alumnes facin les tasques i activitats encomanades ja que serviran tant als vostres fills i filles com als docents per anar regulant els aprenentatges. Aquestes activitats també han de servir per a que puguin treballar aspectes més transversals com són la responsabilitat, el saber-se organitzar, etc.

Per qualsevol aclariment no dubteu a posar-vos en contacte amb els tutors dels vostres fills/filles a través de la plataforma weeras (aquí teniu un tutorial de com poder-ho fer <https://web.weeras.com/familiar-modul-comunicacio/> ) o us poseu en contacte amb l’equip directiu a través del correu direcció@illobregat.cat

**Respecte a les proves PAU** que afecten a l’alumnat de 2n de batxillerat, i tal com ja heu sentit per la premsa, el Consell Interuniversitari de Catalunya (CIC) informa que sobre les diferents proves d'accés a la universitat la situació és la següent:

* *Es mantenen les proves PAU i d'accés per a majors de 25 i 45 anys, així com la prova d'aptitud personal (PAP) d'accés a diferents graus universitaris.*
* *Atesa la situació excepcional en la qual es troba el país, en aquests moments es treballa en un escenari d'ajornament generalitzat de totes les proves. Per a la celebració de les proves PAU, les noves dates s'escolliran entre el 22 de juny i el 10 de juliol, en convocatòria ordinària, i abans del 10 de setembre, en convocatòria extraordinària.*

*Un cop definit el nou calendari de proves d'accés a la universitat es farà públic per tots els mitjans disponibles.*

*Mentrestant, des del Consell Interuniversitari de Catalunya es vol fer arribar als estudiants i a les seves famílies un missatge de serenor, atès que, en tot moment, es garantirà que els alumnes de la convocatòria 2020 accedeixin a la universitat respectant els principis d'igualtat, mèrit i capacitat que sempre, i també en circumstàncies excepcionals, han de regir l'accés i l'admissió als estudis universitaris.*

*Us recordem que teniu al vostre abast el portal [Canal Universitats](http://universitats.gencat.cat/ca/pau/%22%20%5Ct%20%22_blank) on podeu trobar models d'exàmens d'anys anteriors i, en el cas de PAU, l'eina de preparació de la prova Posa't a prova.*

*Des del punt de vista acadèmic, cal anar estudiant i treballant per aconseguir uns bons resultats tant en el batxillerat com en les proves.*

*Si us plau, seguiu les indicacions de les autoritats. No sortiu de casa pel vostre bé i el de tothom.*

Equip Directiu

Institut Llobregat